|  |  |
| --- | --- |
| Numri i lëndës: | 2021:284298 |
| Datë: | 09.03.2022 |
| Numri i dokumentit:  | 02788925 |

**P.nr.162/2021**

**NË EMËR TË POPULLIT**

Gjykata Themelore në Prizren, Departamenti për Krime të Rënda, gjyqtarja Raima Elezi, si kryetare e trupit gjykues, me sekretaren juridike Kujtesa Uka, në lëndën penale kundër të akuzuarit F.L. nga D. për shkak të veprës  penale mbajtja në pronësi, kontroll ose posedim të paautorizuar të armëve nga neni 366 par.1 të KPRK, duke vendosur sipas aktakuzës së Prokurorisë Themelore, Departamenti i Krimeve të Rënda PP/I.nr.223/2021 të datës 16.12.2021, pas mbajtjes së shqyrtimit fillestar në praninë e Prokurorit të Shtetit M.B. dhe i akuzuari më datën 25.02.2022, publikisht morri dhe shpalli këtë

**A K T G J Y K I M**

I akuzuari  **F.L.** nga i ati I. e ëma S. e vajzërisë M. i lindur më datën .... nga D. ku edhe jeton, i martuar, babai i katër fëmijë, gjendjes së dobët ekonomike, i papunësuar me profesion fasader, ka të kryer shkollën fillore, shqiptar, shtetas i Republikes së Kosovës, me nr. Persona ....

 **ËSHTË FAJTOR**

Sepse nga data e pavërtetuar e deri me datë 14.09.2021,ka pasur ne posedim dhe kontrollë armën, në kundërshtim me ligjin e Zbatueshëm dhe atë në shkelje me Ligjin për armë,me numër 05/L-022, pa leje përkatëse të organit kompetent dhe atë: pistoletën me ngjyrë të zezë,me mbishkrim “ZORAKI” MB906-B,me numër 0319,te kalibrit 9mm, P.A.K. dhe 1 (një) karikator me ngjyrë të zezë pa mbishkrim, te cilit i janë gjetur nga zyrtarët policor të Stacionit Policor në Prizren-Veri, të cilët në pikë kontrolli të vendosur me qëllim te zbatimit të vendimeve lidhur me parandalimin e Covid 19, tek rruga “Transiti i ri” në Prizren, rreth orës 18:00, pasi ndalin automjetin e markës BMW,ngjyrë hiri, me targa të regjistrimit 01-450-KL,të cilin ka qenë duke e drejtuar A.B. ndërsa i pandehuri ka qenë si bashkëudhtar, tek i njëjti në një qante krahu me ngjyrë të zezë gjejnë pistoletën e përshkruar si më lartë

-me këtë ka kryer veprën penale mbajtja në pronësi, kontroll ose posedim të paautorizuar të armëve, nga neni 366 paragrafi 1 të KPRK

 Andaj gjykata në bazë të neneve 7, 8, 9, 10, 21, 38, 40, 48,49,69, 70, 71 par. 1 nënpar. 1.3, 72,366 par.3 KPRK dhe neneve të përmendur më lartë, e

**GJ Y K O N**

 **-** me dënim me kushte duke ia vërtetuar dënimin me burg në kohëzgjatje prej 1(një) viti i cili dënim nuk do të ekzekutohet nëse në afat prej 2 (dy) vite nuk kryen vepër të re penale.

Prej të akuzuarit konfiskohet pistoletën me ngjyrë të zezë me mbishkrim “ZORAKI” M906-B, me numër 0319,të kalibrit 9mm,P.A.K. dhe 1(një) karikator me ngjyrë të zezë pa mbishkrim, si objekte të kryerjes së veprës penale.

Obligohet i akuzuari të paguajë në emër të paushallit gjyqësor shumën prej 50 € dhe në emër të Fondit për Kompensimin e Viktimave të Krimit shumën prej 50 €, të gjitha këto në afat prej 15 dite pas plotfuqishmërisë së aktgjykimit.

 **A r s y e t i m**

 Prokuroria Themelore në Prizren, Departamenti i Krimeve të Rënda ka ngritur aktakuzën PP/I.nr.223/2021 të datës16.12.2021, kundër të akuzuarit F.L. nga Drenasi, për shkak të veprës penale mbajtja në pronësi, kontroll ose posedim të paautorizuar të armëve nga neni 366 par.1 të KPRK,

 Pas pranimit të shkresave të lëndës është caktuar shqyrtimin fillestar për datën 25.02.2022, ku i akuzuari pas udhëzimeve të dhëna nga kryetarja e trupit gjykues, duke kuptuar natyrën dhe pasojat e pranimit të fajësisë vullnetarisht ka pranuar fajësinë për veprën penale për të cilët akuzohet.

Prokurori i shtetit nuk ka pasur vërejtje në pranimin e fajësisë dhe në fjalën përfundimtare deklaroi se duke u nisur nga fakti se këtu i akuzuari ka pranuar fajësinë për veprën penale me të cilën akuzohet si dhe duke u bazuar edhe në provat të cilat gjendet në shkresat e lëndës me pa mëdyshje është vërtetuar se në veprimet e tij janë formuar elementet e veprës penale që i vihet në barë andaj edhe propozoi që të shpallet fajtor dhe te dënohet sipas ligjit, prej rrethanave lehtësuese të merren parasysh rrethanat personale dhe familjare, i gjendjes së varfër ekonomike ndërsa prej rrethanave rënduese shkallën e përgjegjësisë penale. Propozoi që si dënim plotësues të konfiskohet arma

 I akuzuari F.L. në fjalën përfundimtare deklaroi se është penduar thellë për veprimet dhe për gabimet e veta dhe premtoi se në të ardhmen nuk do të vijë në konflikt me ligjin, është i vetmi mbajtës i familjes ku fëmija më i madh i ka 11vjet, është rast social dhe merr 130 euro, është i pa punësuar, punon herë pas herë gjatë sezonit, jeton me qira prej 120 €, propozoi që gjykata të shqiptojë një dënim sa më të butë.

Në bazë të pranimit të fajësisë të akuzuarit dhe provat materiale në shkresat e lëndës është vërtetuar kjo gjendje faktike:

nga data e pavërtetuar e deri me datë 14.09.2021, pa leje përkatëse të organit kompetent ka pasur ne posedim dhe kontroll armen, pistoletën me ngjyrë të zezë, me mbishkrimin “ZORAKI” M906-B,me numër 0319, te kalibrit 9mm,P.A.K. dhe nje (1)karikator me ngjyrë të zezë pa mbishkrim, e cila i është gjetur nga zyrtarët policor të Stacionit Policor në Prizren-Veri, në pikë kontrollit te rruga “Transiti i ri” në Prizren, rreth orës 18:00, kur është ndalur automjeti i markës BMW, ngjyrë hiri, me targa të regjistrimit 01-450-KL, të cilin ka qenë duke e drejtuar Afrim Bazaj, ndërsa i pandehuri ka qenë si bashkudhëtar tek i cili e kishte armën në një qante krahu me ngjyrë të zezë.

Meqenëse gjatë shqyrtimit fillestar i akuzuari vullnetarisht ka pranuar fajësinë, gjykata sipas detyrës zyrtare nuk gjeti se ekziston ndonjë provë e pa pranueshme dhe në tërësi ka vërtetuar se i akuzuari ka kuptuar natyrën dhe pasojat e pranimit të fajit për veprën penale e cila i vihet në barrë, të cilin pranim e ka bërë në mënyrë vullnetare dhe pa kushtëzim dhe i cili pranim mbështet në fakte dhe prova materiale të cilat janë paraqitur në aktakuzë. Gjykata ka ardhur në përfundim se pranimi i fajësisë nga ana e të akuzuarit është bërë në pajtim me nenin 248 të KPP dhe konsideron se në veprimet e tij formohen të gjitha elementet e veprës penale të përshkruar si në dispozitiv të këtij aktgjykimi, për të cilën e shpalli fajtor dhe e gjykoi sipas ligjit.

 Me rastin e marrjes së vendimit mbi dënimin ndaj të akuzuarit gjykata i vlerësoi të gjitha rrethanat në kuptim të dispozitave të neneve 69, 70, 71 dhe72 të KPRK të cilat ndikojnë në zgjedhjen e llojit dhe lartësisë së dënimit, duke gjetur si rrethanë rënduese shkallën e rrezikshmërisë së përgjithshme, si rrethana lehtësuese se është penduar për veprimet e veta, ka premtuar se në të ardhmen nuk do të vijë në konflikt me ligjin, se është i gjendjes së dobët ekonomike, me ndihmë sociale, është baba i katër fëmijëve të mitur e si rrethanë posaçërisht lehtësuese është marrë pranimi i fajësisë, prandaj gjykata duke marrë për bazë edhe nenin 71 par 1 nën par 1.3 të KPRK, e ka gjykuar me dënim me kusht duke konsideruar se edhe me këtë dënim do të arrihet qëllimi i dënimit.

 Vendimi mbi shpenzimet e procedurës penale dhe paushalli gjyqësor është marrë në bazë të nenit 453 të KPP.

 Vendimi mbi konfiskim është marrë në bazë të nenit 366 par.3 të KPRK.

 Vendimi mbi kompensimin Viktimave të Krimit është marr në bazë të nenit 39 par. 3 nënpar. 3.2 të Ligjit për Kompensimin Viktimave të Krimit.

Nga të cekurat më lartë u vendos si në shqiptim të këtij aktgjykimi.

**GJYKATA THEMELORE NË PRIZREN**

 **P.nr. 162/21 të datës 25.02.2022**

**Procesmbajtësja Kryetari i trupit gjykues**

**Kujtesa Uka Raima Elezi**

**UDHËZIM JURIDIKË**: Pala e pakënaqur ka të drejtë ankese në afat prej l5 dite pas marrjes së aktgjykimit, nëpërmjet kësaj gjykata, Gjykatës së Apelit në Prishtinë.

 **Përkthyesi gjyqësor Asnije Berisha**